Ողջունելով մասնակիցներին` նախարարի պաշտոնակատարը նշեց. «2016-ի հունվարի 1-ից պաշտոնապես ուժի մեջ է մտել «Կայուն զարգացման նպատակների օրակարգ-2030» փաստաթուղթը, որին միացել է նաև Հայաստանը: Կայուն զարգացման նպատակները արտացոլում են մի շատ հավակնոտ օրակարգ, որի նպատակն է վերացնել աղքատությունը, սովը և թերսնումը՝ միաժամանակ ապահովելով գյուղատնտեսության և սննդի համակարգերի կայունությունը: Դեռևս 2011 թվականին հաստատվել է «Հայաստանի Հանրապետության պարենային անվտանգության ապահովման հայեցակարգը», որը նպատակաուղղված է ապահովել բնակչության բոլոր խմբերի համար առողջապահական նորմերին համապատասխանող սննդամթերքի ֆիզիկական ու տնտեսական մատչելիությունը: